Krieketweek gedenk Jakes Gerwel | Netwerk24
Krieketweek gedenk Jakes Gerwel
05 April 2017 20:02
Die kolwe het behoorlik geklap by die eerste Jakes Gerwel-krieketgedenkweek wat onlangs op Floridapark in Ravensmead, Kaapstad, ten einde geloop het.
Hein Gerwel, beskermheer van die Jakes Gerwel-krieketgedenkweek, saam met die hotklou-kolwer Matthew Florence, wat vereer is. Foto: Verskaf
Kholan Knight ontvang sy span se prys van Shirley Levendal, 'n trustee van die Jakes Gerwel-stigting. Foto: Verskaf
Volgens Hein Gerwel, seun van prof. Gerwel, kom sy pa se voorliefde vir krieket al van sy jong dae, toe hy en sy broer Freek en sy suster Hester op hul geboorteplaas gespeel het.
"Dit was 'n lewenslange verhouding wat hom van klubkrieket tot die sport se hoogste range as organiseerder van die 2003-Wêreldbekertoernooi in Suid-Afrika gelei het. Hy het die sport, wat eers 'n simbool van kolonialisme was, gesien en ondervind as 'n manier om nasiebou om 'n gemeenskaplike samesyn te bewerkstellig.
"As 'n ambassadeur van krieket is dit gepas dat hy vereer word deur die Jakes Gerwel-gedenkweek. Dit bring dus twee van sy groot passies bymekaar, die opvoeding en bemagtiging van jongmense deur sport."
Volgens Hannie Adams (organiseerder) het prof. Gerwel 'n groot rol gespeel in die ontwikkeling van krieket onder die jeug in Ravensmead. Hy het by die klub betrokke geraak omdat sy seun, Heinrich, van 'n jong ouderdom 'n baie goeie krieketspeler was.
"Prof. Gerwel het die rol van die spanbestuurder gespeel en het vele male op 'n Saterdag sy spogmotor oorlaai met 13 seuns en die krieketsak om te gaan krieket speel. Nie net was hy die spanbestuurder nie, maar was hy ook die tellinghouer en skeidsregter. Dit het geskied oor baie jare en ons het gevoel dat ons sy nalatenskap moet eer."